Document ID: 32003R2245

Komisjoni määrus (EÜ) nr 2245/2003,
19. detsember 2003,
millega muudetakse Euroopa Parlamendi ja nõukogu määruse (EÜ) nr 999/2001 III lisa seoses lammaste ja kitsede transmissiivse spongioosse entsefalopaatia seirega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega kehtestatakse teatavate transmissiivsete spongioossete entsefalopaatiate vältimise, kontrolli ja likvideerimise üksikasjalikud eeskirjad, [1] eriti selle artikli 23 esimest lõiku,
ning arvestades järgmist:
(1) Määruses (EÜ) nr 999/2001 on kehtestatud lammaste ja kitsede transmissiivse spongioosse entsefalopaatia (TSE) seire eeskirjad.
(2) TSE kontrolli tulemuste tõlgendamise hõlbustamiseks tuleks lammastele ja kitsedele kehtestada erinevad valimimahud.
(3) Suure hulga inimtoiduks tapetud lammaste seire suure lambapopulatsiooniga liikmesriikides on võimaldanud hinnata TSE esinemist nendes populatsioonides. Seetõttu tuleks vähendada seiret suurtes lambapopulatsioonides. Inimtoiduks tapetud lammaste seire väikese lambapopulatsiooniga liikmesriikides annab piiratud teavet ega peaks seetõttu enam olema kohustuslik.
(4) Piisavalt suure hulga inimtoiduks tapetud kitsede seire TSE tõenäolise esinemise avastamiseks selles grupis on enamikus liikmesriikides raske või võimatu. Selle grupi seire ei peaks seetõttu enam olema kohustuslik.
(5) Et saada teavet TSE esinemise kohta ja aidata kaasa haiguse likvideerimisele, tuleks suurendada põllumajandusettevõttes surnud lammaste ja kitsede seiret. Liikmesriigid peaksid võtma meetmeid tagamaks, et nakatunud loomad ei jää proovide võtmisest kõrvale.
(6) Seepärast tuleks määrust (EÜ) nr 999/2001 vastavalt muuta. Praktilistel põhjustel oleks vaja muudetud III lisa tervikuna asendada.
(7) Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 999/2001 III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 19. detsember 2003

Labels: 0
6